Huquq faoli Mo'tabar Tojiboyevaning jazo muddati uzaytirilishi mumkin
Huquq himoyachisi Mo'tabar Tojiboyeva bilan uning ukasi shu yilning yanvar oyida ikki soatlik uchrashuv chog'ida ko'rishgan. Shundan bu
Firibgarlikda ayblanib, sakkiz yil qamoq jazosiga hukm qilingan Mo`tabar Tojiboyevaning jazoni o’tash muddati uzaytirilishi mumkin. Ma`lumotlarga ko`ra, qamoqdagi huquq himoyachilariga nisbatan munosabat, ular taqdiri haqida ma`lumot olish kun-sayin qiyinlashib bormoqda. Huquq himoyachisi Mo`tabar Tojiboyeva bilan uning ukasi shu yilning yanvar oyida ikki soatlik uchrashuv chog`ida ko`rishgan. Shundan buyon Mo`tabar Tojiboyevaning taqidiri, salomatligi haqida hech qanday ma`lumot yo’q. Tojiboyevaning ukasi Rasul Tojiboyevning aytishicha, yanvar oyidagi qisqa uchrashuv ham kuzatuv ostida o`tgan. “9 yanvar kuni militsiya nazoratida uchrashgan edik. O`shanda ham ochiq gaplasha olmagandik. O`shnda mening yuragim bilan buyragim og`riyapti degandi. Dori bergandik, uni ham qabul qilishmadi. Uchrashuv avgust oyidan beri berilmayapti. Hozir men opamning sog`lig`idan xavotirdaman, negaki u haqda hech qanday ma’lumot ololganimiz yo`q”, - deydi Rasul Tojiboyev. Rasulning aytishicha, Mo`tabar Tojiboyeva bir necha bor jazo kamerasiga tashlangan. Jazo kamerasiga uch marta tushgan mahbusga keyingi jazo sifatida, qamoqxonadagi ichki qoidalarga ko`ra, maxsus kameraga joylashtirish qo`llaniladi. Undan keyingi jazo esa qamoq muddatiga qo`shimcha muhlat berilish. “Qamoqxonaning ichki nizomini buzgalik uchun shunday qaror chiqarishi va uch yildan o`n yilgacha qo`shib berishi mumkin ekan”, - deydi u. Mo`tabar Tojiboyevaning advokati Ruhiddin Komilov nazarida ham shunday ehtimol mavjud. Buni tekshirish uchun Tojiboyevaning o`zi bilan uchrashishga qilingan harakatlar samarasiz tugagan. “Prokurordan tortib uchrashmagan odamimiz qolmadi, natija yo’q. Rasul oxirgi uchrashgan odam, shu bois uning gaplariga ishonmasdan boshqa iloj yo`q”, - deydi u. O`zbekistonda aynan huquq himoyachisi yoki muxolifatdagi faoliyati uchun turli ayblar bilan qamalib chiqqan, qamoqda saqlanayotgan mahbuslar ko`pchilikni tashkil etadi. Ular fikriga ko`ra, qamoqxonada huquq himoyachilariga nisbatan munosabat og`ir. Yaqinda ozodlikka chiqqan mustaqil jurnalist Ulug`bek Haydarovning e`lon qilingan xotiralarida yozilishicha, unga nisbatan jismoniy qiynoq qo`llanilgan. Turli ayblar bilan jinoiy ish qo`zg`atilgan ko`pgina faollarni himoya qilgan advokat Ruhiddin Komilovning aytishicha, faollarga nisbatan jinoiy ishlarning aksariyati asossiz bo`lishi bilan birga, hukmdan keyin, ularning qamoqxonadagi taqdiri haqida bilish ham muammoligicha qolmoqda. “Yaqinda qamoqdagi huquq himoyachisi Saidjahon Zaynobiddinov og`lining mazasi yo’q deb aytishgan edi. Shuni ko`rish uchun ariza tashlab kelgan edim. Telefon qilsam boshliqning kayfiyati yo`q, uchrashishga ruxsat bermaydi deyishdi", - deydi Ruhiddin Komilov. Ayni paytda O`zbekiston huquq himoyachilari bilan bo`gliq sud va tergov jarayonlari davom etmoqda. Ta’kidlanishicha, keyingi yillarda mamlakatda siyosiy mahbuslar soni keskin ortgan va ular soni mamlakatdagi vaziyat haqida ochiq gapirayotgan faollar hisobiga yanada oshishi mumkin.